**Úhrada príspevkov za pobyt dieťaťa v materskej škole**

V zmysle Všeobecne záväzného nariadenia Mesta Rožňava o určení príspevkov od zákonných zástupcov detí na čiastočnú úhradu výdavkov v materských školách v súlade s § 28 ods. 6 školského zákona za pobyt dieťaťa v materskej škole zriadenej Mestom Rožňava, zákonný zástupca uhrádza mesačne jednotnou sumou pre všetky deti prijaté do materskej školy:

* **od troch rokov veku sumou 50,00 € v celodennej prevádzke, deťom s trvalým pobytom v meste Rožňava**
* **na dieťa do troch rokov veku sumou 50,00 € v celodennej prevádzke**
* **na dieťa od troch rokov s trvalým bydliskom v inej obci 50,00 €**

Príspevok na čiastočnú úhradu výdavkov materskej školy na dieťa od troch rokov veku s trvalým pobytom v meste Rožňava, na základe žiadosti zákonného zástupcu dieťaťa, sa znižuje o 50%, t. j. na sumu 25,00 €. Žiadosť musí byť podaná najneskôr v deň nástupu do školy. O znížení vydá zriaďovateľ materskej školy rozhodnutie platné do doby začatia plnenia povinného predprimárneho vzdelávania. Tento príspevok sa uhrádza vopred do 10. dňa v kalendárnom mesiaci.

**Príspevok v MŠ sa neuhrádza za dieťa :**

* ktoré má jeden rok pred plnením povinnej školskej dochádzky,
* ak zákonný zástupca dieťaťa predloží riaditeľke materskej školy doklad o tom, že je poberateľom dávky v hmotnej núdzi a príspevkov k dávke v hmotnej núdzi,
* ktoré je umiestnené v zariadení na základe rozhodnutia súdu,
* ktoré má prerušenú dochádzku do MŠ na viac ako 30 po sebe nasledujúcich kalendárnych dní z dôvodu choroby alebo rodinných dôvodov preukázateľným spôsobom (vopred vyplatený príspevok sa v prípade potreby rieši kompenzáciou v nasledujúcom mesiaci). Odpustenie úhrady príspevku je na základe písomnej žiadosti zákonného zástupcu dieťaťa zriaďovateľovi školy, s doložením potvrdenia od lekára všeobecnej starostlivosti pre deti a dorast a potvrdením riaditeľky materskej školy,
* ak bola prerušená prevádzka MŠ zapríčinená zriaďovateľom alebo inými závažnými dôvodmi. V týchto prípadoch uhrádza zákonný zástupca pomernú časť určeného príspevku.

Za pobyt dieťaťa v materskej škole počas doby **adaptačného alebo diagnostického pobytu** na základe rozhodnutia riaditeľa, je výška príspevku na čiastočnú úhradu nákladov stanovená vo výške **15,00 € za jeden mesiac** pobytu.

Príspevok rodič dieťaťa, ktoré počas roka nenavštevuje materskú školu v zriaďovateľskej pôsobnosti Mesta Rožňava, ale prihlási sa na pobyt v materskej škole počas letných prázdnin, je stanovený na 3,00 €za jeden deň pobytu.

**Príspevok za stravovanie dieťaťa**

V zmysle Všeobecne záväzného nariadenia Mesta Rožňava o určení príspevkov od zákonných zástupcov detí v školských jedálňach pri materských školách v súlade s § 140 ods. 9 školského zákona činnosť v školských jedálňach sa uskutočňuje za čiastočnú úhradu nákladov spojených s činnosťou v školských jedálňach pri MŠ v zriaďovateľskej pôsobnosti mesta, na jeden deň je určený príspevok jednotne: 1,54 €.

Príspevok, ktorý uhrádza zákonný zástupca dieťaťa, je určený vo výške nákladov na nákup potravín v nadväznosti na odporúčané výživové dávky – § 140 ods. 10 školského zákona.

Príspevok sa uhrádza do 20. dňa v predchádzajúcom mesiaci.

**Materská škola je v prevádzke v pracovných dňoch od 6,30 hod. do 16,30 hod.**

**Neprítomnosť dieťaťa a odhlásenie zo stravy** oznámi rodič vopred (osobne, telefonicky – 058 734 1893, e-mailom: sj.kyjevska@roznava.sk, najneskôr do 8,15 hod. v deň neprítomnosti dieťaťa.

**Uzamknutie budovy**

Rodič privádza a vyberá dieťa s dostatočným časovým predstihom a to tak, aby bolo možné budovu o 8.10 hod. a o 16.30 hod. uzamknúť. Pokiaľ rodič nedodržiava stanovený čas dochádza k narušovaniu prevádzky zariadenia, výchovno-vzdelávacieho procesu, harmonogramu pracovných povinností prevádzkových zamestnancov a k porušovaniu školského poriadku. Budova MŠ je v čase medzi 8.10 – 15.00 hod. uzamknutá a to vzhľadom na bezpečnosť detí a ochranu majetku. Za uzamykanie budovy v tomto čase zodpovedajú poverení prevádzkoví zamestnanci (bližšie informácie v kapitole o bezpečnostných opatreniach).

Prevádzka MŠ môže byť:

* **dočasne prerušená**zo závažných dôvodov, ktoré ohrozujú zdravie zverených detí, alebo ktoré môžu spôsobiť závažné škody, z dôvodu problémov s dodávkou energií a vody, z úsporných dôvodov na základe pokynu zriaďovateľa v čase školských prázdnin,
* **obmedzená** z dôvodu vyššej absencie detí kvôli chorobnosti, alebo v čase školských prázdnin, z úsporných dôvodov na základe pokynu zriaďovateľa, prípadne z iných relevantných príčin. Riaditeľka školy určí, v ktorých triedach a v akom časovom horizonte bude prevádzka školy v obmedzenom režime prebiehať.

**Ospravedlnenie neprítomnosti dieťaťa v materskej škole**

V súlade s § 144 ods.10 zákona č.245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov neprítomnosť maloletého dieťaťa, ktorá trvá viac ako tri po sebe vyučujúce dni, ospravedlňuje jeho zákonný zástupca alebo zástupca zariadenia; vo výnimočných a osobitne odôvodnených prípadoch škola môže vyžadovať lekárske potvrdenie o chorobe dieťaťa alebo iný doklad potvrdzujúci odôvodnenosť jeho neprítomnosti:

* ak dieťa nie je prítomné v materskej škole 5 a viac dní a nie je choré, iba trávi čas

napr. so starou mamou, ide na dovolenku s rodičmi a pod., pri návrate dieťaťa do

materskej školy rodič predkladá vyhlásenie o bezinfekčnosti (ktoré nesmie byť staršie

ako jeden deň)

* vyhlásenie o bezinfekčnosti prostredia predkladá zákonný zástupca aj pri prvom nástupe dieťaťa do materskej školy (§24 ods.6 zákona č.355/2007 Z.z.)
* z vyššie uvedeného vyplýva, že potvrdenie od lekára v zmysle § 144 ods. 10 zákona č. 245/2008 Z.z. slúži na ospravedlnenie neprítomnosti, ale je aj dokladom o tom, že dieťa je už zdravé, lekár ho poskytne na základe žiadosti MŠ /riaditeľky MŠ/

Povinnosťou rodiča je oznámiť pedagogickému zamestnancovi zmenu zdravotného stavu dieťaťa oproti predchádzajúcemu dňu (teplota, kašeľ, žalúdočné ťažkosti), zmenu zdravotnej spôsobilosti dieťaťa, jeho zdravotné problémy alebo iné skutočnosti, ktoré by mohli mať vplyv na priebeh výchovy a vzdelávania.

Do MŠ nebude prijaté dieťa, ktorému sú podávané antibiotiká. V prípade, že rodič túto

skutočnosť zatají pri odovzdávaní dieťaťa pedagogickému zamestnancovi, preberá zodpovednosť za

jeho zdravotný stav počas pobytu v MŠ.